लोगों को रॉक पेंटिंग के बारे में बताया, अच्छी नौकरी छोड़ बनी भारत की पहली महिला ट्रेन ब्लॉगर
नौकरी छोड़ ट्रैवल ब्लॉगर बनने वाली वैशाली सेता की कहानी।
‘मैं हमेशा से कुछ क्रिएटिव करना चाहती थी। मुझे 9 से 5 की नौकरी में सिमट कर नहीं रहना था। मुझे जुनून था कि लोग मुझे मेरे काम से पहचाने। यही कारण था कि मैंने हिंदुस्तान यूनिलिवर जैसी जानी-मानी कंपनी में अच्छी पोस्ट पर होने के बावजूद नौकरी छोड़ने का फैसला लिया।' ये शब्द ट्रैवल ब्लॉगर वैशाली सेता के हैं। वे भारत की पहली महिला ट्रेन ब्लॉगर हैं। वैशाली आज अपने ब्लॉग के जरिए लोगों को भारत की कई जगहों की खूबसूरती और उसके महत्व की जानकारी दे रही हैं। यही नहीं वैशाली ने बिहार के नालंदा, गया, बोधगया, राजगीर जैसे कई जगहों पर रिसर्च की है और इन जगहों पर कई किताबें भी लिखी हैं।
वैशाली पिछले एक दशक से बिहार के खूबसूरत टूरिस्ट स्पॉट को पहचान कर उनके प्रचार-प्रसार को लेकर काम कर रही हैं। वुमन भास्कर से बातचीत में वैशाली ने अपने जीवन के तमाम उतार-चढ़ावों के किस्से बताएं। किस तरह उन्होंने बिहार के जमुई के इलाके में रॉक पेंटिंग्स पर रिसर्च की और इसी दौरान कई दिनों तक जंगल में नक्सलियों के बीच रहींं।
पॉकेट मनी के लिए ट्यूशन्स पढ़ाई
मैं मुंबई में पली बढ़ी हूं। माता-पिता और घरवाले हमेशा से बहुत सपोर्टिव रहे। कभी किसी चीज को लेकर रोक-टोक नहीं हुई। मिडिल क्लास फैमिली से आने के कारण कई बार अपनी मनपसंद और जरूरत की चीजें नहीं ले पाती थी। इसलिए पॉकेट मनी निकालने के लिए ट्यूशन पढ़ाना शुरू किया। ग्रेजुएशन के बाद मैंने मैनपावर रिसोर्स कंपनी में काम किया। जर्नलिज्म एंड मास कम्युनिकेशन का कोर्स और फिर हिंदुस्तान यूनिलिवर जैसी जानी-मानी कंपनी में जॉब शुरू किया। कुछ महीने यहां काम करने के बाद मुझे लगा कि मैं वो वैसी लड़की नहीं हूं, जो पूरे लाइफ 9 से 5 की नौकरी में बंध कर रह जाएं। लिहाजा मैंने नौकरी छोड़ने का फैसला लिया।
ऐसे मिला डॉक्यूमेंट्री में काम करने का मौका 
नौकरी छोड़ने के बाद कुछ दिनों तक फ्रीलांसर के तौर पी आर का काम किया। इसी दौरान मेरी मुलाकात फ्रेंड दिव्याव आर्या से हुई, जो बिहार की नालंदा यूनिवर्सिटी के ऐतिहासिक महत्व को लेकर डॉक्यूमेंट्री बना रहे थे। उन्होंने मुझे अपने साथ काम का मौका दिया, जिसे मैंने खुशी-खुशी स्वीकार कर लिया।
ये साल 2007 था जब मैं पहली बार बिहार गई। इस डॉक्यूमेंट्री को हमने दिल्ली की चीफ मिनिस्टर शीला दीक्षित जी को दिखाया, जिसे उन्होंने बहुत पसंद भी किया।
खबर में आगे बढ़ने से पहले इस पोल में अपनी राय देते जाइए
​​​​बिहार में दिखा टूरिज्म का स्कोप, लिखी अपनी पहली किताब 
इसके बाद मुझे लगा कि बिहार को टूरिज्म के लिए डेवलप किया जाना चाहिए। इसलिए मैंने बोध गया और उसके आस-पास के इलाके पर रिसर्च किया। अपने इस रिसर्च को लेकर मैंने एक किताब भी लिखी, जिसका नाम था 'बुद्धा इन बिहार'। इस किताब को तिब्बती बौद्ध धर्मगुरु दलाई लामा जी ने भी पढ़ा और फॉर्वड किया है।
कठिनाइयों का सामना करना पड़ा, लेकिन हार नहीं मानी
किताब लिखने के बाद मैं बिहार के कल्चरल इवेंट्स और फेमस स्पॉट्स को कवर करने लगी। इसी दौरान मैं ‘काको सूफी फेस्टिवल’ को कवर करने के लिए जहानाबाद गई थी। अब इसे मेरा भाग्य समझिए या संयोग यहां मेरी मुलाकात बिहार के मुख्यमंत्री नीतीश कुमार से हुई। उन्हें जब मेरे काम के बारे में पता चला कि मुंबई से आई लड़की बिहार के कल्चर को आगे बढ़ाने की कोशिश कर रही है तो उन्होंने बहुत तारीफ की। उन्हें मेरा काम बहुत पसंद आया।
इसके बाद से ही मैं बिहार गवर्नमेंट के साथ जुड़कर वहां के टूरिज्म को बढ़ावा देने का काम करने लगी। मैंने कई नई जगहों पर गई, जिसका कुछ ऐतिहासिक महत्व रहा है। हां, काम के दौरान मुझे कई कठिनाइयों का भी सामना करना पड़ा, पर कभी हार नहीं मानी।
मुझे नहीं पता था कि गांव वाले हैं या उनकी शक्ल में नक्सली
2012 में मुझे पता चला कि बिहार में एक ऐसी भी जगह है, जहा रॉक आर्ट पेंटिंग्स देखने को मिलती है। मैंने इसे लेकर रिसर्च शुरू कर दिया। रिसर्च के लिए मुझे जमुई (एक ऐसी जिला जो कि बिहार-झारखंड का बॉर्डर है)। ये बिहार का वो इलाका है, जिसे एक समय नक्सलाइट एरिया कहा जाता था। वहां मुझे और मेरी टीम को कई दिनों तक जंगलों में घूमना था, इसके लिए वहां के गांव वाले ही हमारी मदद कर सकते थे। यहां हमारी मदद आईएएस ऑफिसर आलोक रंजन ने की। उन्होंने कुछ ऐसे लोगों के बारे बताया ,जो हमें उन जगहों तक पहुंचा सकते थे।
मुझे नहीं पता था कि वो सच में गांव वाले थे या फिर उनकी शक्ल में नक्सली। वो जंगल के रास्ते कोई मिलता तो एक कोड वर्ड बोलते जाते थे। इस कोड वर्ड को सुनकर मुझे ये तो अंदाजा कि हम नक्सलियों के बीच में हैं। हर वक्त जान का डर लगा रहता था, लेकिन अपने काम को अंजाम देना ही था। धीरे-धीरे उन लोगों से दोस्ती की और अपना रिसर्च पूरा किया। अब तक मैं बिहार गवर्नमेंट के साथ मिलकर कुल 7 से 8 किताबें लिखीं।
ऐसे हुई यूट्यूब चैनल की शुरुआत
जब से यूट्यूब चैनल का ट्रेंड आया, कई लोगों ने मुझे ट्रैवल से जुड़ा यूट्यूब चैनल खोलने की सलाह दी, मगर काम ज्यादा होने की वजह से मैंने इस पर ज्यादा ध्यान नहीं दिया। साल 2017 में मैंने ‘एक्सट्रीम रोड्स’ नाम से एक यूट्यूब चैनल खोला।
इस चैनल में मैं अपने ट्रैवल जर्नी से जुड़ा ब्लॉग डालने लगी। लोगों को बताने लगी कि किस तरह हम अपने बजट में या कम से कम खर्च में भारत के कई मंदिरों या धार्मिक स्थल का दर्शन कर सकते हैं। मैंने ये भी बताया कि इसका पूरा प्रोसेस क्या है ताकि जब लोग घूमने का प्लान करें तो उन्हें कोई परेशानी का सामना ना करना पड़े। कुछ ही दिनों में मेरे एक ब्लॉग को लोगों ने बहुत पसंद किया। उसे काफी अच्छे व्यूज मिले।
‘ट्रेन टू नगालैंड’ ब्लॉग हुआ हिट
ब्लॉगिंग के दौरान मेरी एक ट्रेन जर्नी ‘ट्रेन टू नगालैंड’ हिट रही। जिसके बाद से हमने ट्रेन जर्नी पर भी काम करना शुरू कर दिया। इसके बाद से भारतीय रेलवे के तरफ से भी हमें इवेंट्स में बुलाया जाने लगा। पहली बार जब वंदे भारत ट्रेन को लॉन्च किया गया, उस दौरान भी मुझे रेलवे मिनिस्ट्री के जरिए इसे कवर करने के लिए आमंत्रित किया गया। मीडिया के अलावा मैं पहली ब्लॉगर थी, जिसने इस इवेंट को कवर किया।
यहां तक कि रेलवे मिनिस्टर पीयूष गोयल ने भी अलग से मेरे चैनल के लिए बाइट दिया था। हाल में भी मुझे भारतीय रेलवे की तरफ से भी ‘गरवी गुजरात’ को कवर करने के लिए बुलाया गया था।
ऐसी जगहों के बारे में बताने की कोशिश में हूं, जिनके बारे में लोग कम जानते हैं
मैं कोशिश में जुटी हूं कि आने वाले दिनों में मैं अपने ब्लॉग के जरिए भारत के कुछ ऐसे अनछुए जगहों के बारे में बता सकूं और उसे प्रमोट कर सकूं, जो प्राकृतिक तौर पर बहुत खूबसूरत हैं। मगर लोग इन जगहों के बारे में ना तो जानते हैं और ना ही जाते हैं।